Yahya Hassan er død. Det bekræfter kilder over for DR.

Gyldendal, digterens forlag, bekræfter over for Ritzau, at de har fået samme besked fra Yahya Hassans familie.

Yahya Hassan blev 24 år gammel.

BLÅ BOG: YAHYA HASSAN Navn: Yahya Hassan.

Født: 19. maj 1995 i Aarhus V af palæstinensiske forældre.

Barndom/ungdom: Forældrene blev skilt, da han var syv år. Som 13-årig blev han fjernet fra hjemmet og anbragt på institution.

Uddannelse: Vallekilde Højskole 2013. Forfatterskolen i København 2013-2015.

Litteratur: I oktober 2013 udgav han bogen "Yahya Hassan", der med 120.000 solgte eksemplarer blev den hidtil bedst sælgende debutdigtsamling.

I november 2019 udkom hans anden digtsamling "Yahya Hassan 2" efter seks års pause.

Litteraturpriser: Bogforums debutantpris, 2013. Bodil og Jørgen Munch-Christensens Kulturlegat, 2014. Politikens Litteraturpris, 2014. Weekendavisens litteraturpris, 2014.

I februar blev Yahya Hassan indstillet til Nordisk Råds Litteraturpris 2020 for "Yahya Hassan 2".

Politik: I april 2015 bekendtgjorde Hassan, at han ville stille op til Folketinget for Nationalpartiet. Partiet nåede dog ikke at blive opstillingsberettiget, og Hassan stillede op som løsgænger, men blev ikke valgt.

Året efter blev han smidt ud af partiet, efter han var blevet anholdt for narkokørsel.

Yahya Hassan har en række domme for blandt andet tyveri, hæleri og for at have skudt en 17-årig mand i foden. Kilder: Retten i Aarhus, Ritzau.

I 2013 udgav han den bedst sælgende debutdigtsamling i danmarkshistorien med den enkle titel 'Yahya Hassan'.

sE også : Se det berømte klip: Her får Yahya Hassan sit gennembrud på tv

Ifølge kilder, som DR har talt med, blev den unge digter fundet død i sin lejlighed.

Hos Østjyllands Politi siger kommunikationsrådgiver Jakob Christiansen, at man er ved at undersøge omstændighederne hos en dødfunden person i Aarhus V.

- Intet tyder på en kriminel handling, siger han til Ritzau.

120.000 eksemplarer

Yahya Hassan strøg til tops som et lyrisk stjerneskud på den danske forfatterhimmel, da han i 2013 udgav sin selvbetitlede digtsamling, der hurtigt solgte i 120.000 eksemplarer og med et trylleslag gjorde ham til en berømthed herhjemme.

Bogen blev solgt til udgivelse i Holland, Italien, Norge, Sverige, Island, Spanien, Finland, Brasilien og Tyskland, og gav også den unge digter flere priser – blandt andet Årets debutant under Bogforum.

Yahya Hassan har en kæmpe betydning for dansk litteratur, forklarer Lise Vandborg, der er chefredaktør for Litteratursiden.dk og medlem af komiteen for Nordisk Råds Litteraturpris.

- Debutsamlingen blev læst af mange mennesker, som ikke normalt læste digte. På den måde har Yahya Hassan som ingen anden dansk digter i nyere tid fået den brede befolkning til at læse og diskutere digte, siger hun.

Lise Vandborg fortæller også, at han gjorde sig genkendelig ved at have en vildskab og en vrede i sine tekster, som understregede at han ikke forsøgte at please nogen.

- Hans to digtsamlinger, mener jeg, vil blive stående i litteraturhistorien.

Yahya Hassan viste sig dog hurtigt også at være en kontroversiel skikkelse på den danske forfatterscene.

Han anklagede blandt andet sine forældres generation for at svigte børnene med systematiske tæsk og opdragelse med korancitater i et interview i Politiken, og langede voldsomt ud efter troende, unge muslimer i Jyllands-Posten.

- Ghettoerne er fyldt med dumme perkere, som render rundt i joggingtøj. De går til fredagsbøn, men bruger ugens øvrige dage på at stjæle, hæle, drikke sprut og gå i seng med danske piger, sagde han dengang til avisen.

Politibeskyttelse

Yahya Hassan blev født 19. maj 1995 i Aarhus V af palæstinensiske forældre. De blev skilt, da han var syv år, og som 13-årig blev han fjernet fra hjemmet og anbragt på institution.

Og netop det selvbiografiske var brændstoffet i Hassans digte, der ofte kredsede om hans opvækst, indvandrermiljøet, vold, overfald, fængsel, stoffer og psykisk sygdom.